Oficiālais Vēstnesis L 084 , 26/03/1997 Lpp. 0044 - 0048



Komisijas Lēmums (1997. gada 25. marts), ar ko nosaka dzīvnieku veselības prasības un veterināro sertifikāciju, ievedot lolojumdzīvnieku barību hermētiski noslēgtos traukos no dažām trešām valstīm, kuras izmanto alternatīvas termiskās apstrādes sistēmas, un kas groza Lēmumu 94/309/EK (Dokuments attiecas uz EEZ) (97/199/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1992. gada 17. decembra Direktīvu 92/118/EEK, ar ko paredz dzīvnieku veselības prasības attiecībā uz tādu produktu tirdzniecību un ievešanu Kopienā, uz kuriem neattiecas minētās prasības, kas paredzētas īpašos Kopienas noteikumos, kuri minēti Direktīvas 89/662/EEK A pielikuma I daļā, un – attiecībā uz slimību izraisītājiem – īpašos Kopienas noteikumos, kuri minēti Direktīvā 90/425/EEK [1], kurā jaunākie grozījumi izdarīti ar Direktīvu 96/90/EK [2], un jo īpaši tās 10. panta 2. punkta c) apakšpunktu un 3. punkta a) apakšpunktu, tā kā Direktīvas 92/118/EEK I pielikuma 4. nodaļā ir noteiktas prasības, kas jāievēro, ievedot lolojumdzīvnieku barību, kuras sastāvā ir zema riska materiāli Padomes Direktīvas 90/667/EEK [3] nozīmē, kurā grozījumi izdarīti ar Direktīvu 92/118/EEK; tā kā ar Komisijas Lēmumu 94/278/EK [4], kurā jaunākie grozījumi izdarīti ar Lēmumu 96/344/EK [5], ir izveidots to trešo valstu saraksts, no kurām dalībvalstis atļauj ievest lolojumdzīvnieku barību; tā kā Komisijas Lēmumā 94/309/EK [6], kurā jaunākie grozījumi izdarīti ar Lēmumu 96/106/EK [7], ir noteiktas ievešanas prasības dažiem lolojumdzīvnieku barības veidiem un dažiem nemiecētiem lolojumdzīvnieku barības produktiem; tā kā Lēmuma 94/309/EK īstenošana tika atcelta ar Lēmumu 96/106/EK, jo būtu grūti to piemērot, hermētiski noslēgtos traukos ievedot lolojumdzīvnieku barību, kuras sastāvā var būt pārstrādātas dzīvnieku olbaltumvielas, kas iegūtas no augsta riska materiāla, ražošanā izmantojot alternatīvas termiskās apstrādes sistēmas; tā kā ir lietderīgi atļaut ievest hermētiski noslēgtos traukos dažus lolojumdzīvnieku barības veidus, kuru sastāvā var būt pārstrādātas dzīvnieku olbaltumvielas, kas iegūtas no augsta riska materiāla, ražošanā izmantojot alternatīvas termiskās apstrādes sistēmas; tā kā Komisijas Lēmumā 96/449/EK [8] cita starpā ir prasība, lai dzīvnieku olbaltumvielām, kas iegūtas no zīdītāju atkritumiem, tiktu veikta termiskā apstrāde, viscaur sakarsējot līdz vismaz 133 °C, vismaz 20 minūtes 3 bāru spiedienā, gabaliņu izmēram pirms apstrādes nepārsniedzot 5 cm; tā kā tādēļ ir lietderīgi noteikt ierobežojumus, lai ievestu iepriekš minēto lolojumdzīvnieku barību, kuras sastāvā ir dzīvnieku olbaltumvielas, kas iegūtas tikai no nezīdītāju atkritumiem; tā kā tādēļ attiecīgi jāgroza Lēmums 94/309/EK; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants 1. Dalībvalstis atļauj no A pielikumā minētajām trešām valstīm hermētiski noslēgtos traukos ievest lolojumdzīvnieku barību, kuras sastāvā var būt pārstrādātas dzīvnieku olbaltumvielas, kas iegūtas no augsta riska materiāla, kurš nav paredzēts cilvēku uzturam, ja tai ir pievienots B pielikumā noteiktais veselības sertifikāts. 2. Veselības sertifikātam, kas minēts 1. punktā, ir viena lapa, un to aizpilda vismaz vienā tās dalībvalsts valsts valodā, kurā tiek veiktas importa pārbaudes. 2. pants 1. Pārstrādātām dzīvnieku olbaltumvielām, kas iegūtas no augsta riska materiāla un ir 1. panta 1. punktā minēto produktu sastāvā, jābūt ražotām saskaņā ar šādiem standartiem: a) - izejmateriālu uzkarsē, līdz tā temperatūra viscaur sasniedz vismaz 133 °C, vismaz 20 minūtes trīs bāru spiedienā, gabaliņu izmēram pirms apstrādes nepārsniedzot 5 centimetrus, vai - ja izejmateriālam ir nezīdītāju izcelsme, var izmantot kādu no Komisijas Lēmuma 92/562/EEK [9] pielikumā aprakstītajām sistēmām vai to kombināciju. Šādas sistēmas drīkst izmantot tikai tad, ja no produkcijas vienu mēnesi katru dienu ir ņemti paraugi un tie atbilst mikrobioloģiskajiem standartiem, kas noteikti Padomes Direktīvas 90/667/EEK [10] II pielikuma III nodaļas 1. un 2. punktā; b) kritisko kontroles punktu dati ir reģistrēti un glabāti tā, lai īpašnieks, operators vai viņa pārstāvis un vajadzības gadījumā kompetentā iestāde varētu uzraudzīt uzņēmuma darbību. Reģistrējamā un uzraugāmajā informācijā jānorāda gabaliņu izmērs, kritiskā temperatūra un, vajadzības gadījumā, absolūtais laiks, spiediena apraksts, izejmateriāla padeves ātrums un tauku pārstrādes ātrums. 2. Pārstrādātām dzīvnieku olbaltumvielām, kas iegūtas no augsta riska materiāla un ir 1. panta 1. punktā minēto produktu sastāvā, jābūt ražotām uzņēmumā, ko apstiprinājusi dalībvalsts vai A pielikumā minētās trešās valsts kompetentā iestāde, apliecinot, ka tas atbilst 1. punktā noteiktajām prasībām. 3. pants 1. Trešās valstis, kas izmanto B pielikumā sniegto sertifikātu, informē Komisiju: a) par tā veterinārā dienesta juridiskajām pilnvarām, kas pārbauda un apstiprina uzņēmumus, kuri ražo pārstrādātas dzīvnieku olbaltumvielas; b) par izmantotajām apstiprināšanas procedūrām; c) par apstiprināto uzņēmumu sarakstu. 2. Komisija veic pārbaudes A pielikumā minētajās trešās valstīs, lai pārbaudītu, kā tiek piemēroti šā lēmuma noteikumi. 4. pants Lēmumu 94/309/EK groza šādi: a) 1. panta 1. punktā aiz vārdiem "trešām valstīm" iekļauj šādus vārdus: "kas nav minētas Komisijas Lēmuma 97/199/EK A pielikumā,"; b) A pielikuma virsrakstā aiz vārda "Kopienu" iekļauj šādus vārdus: "no trešām valstīm, kas nav minētas Komisijas Lēmuma 97/199/EK A pielikumā". 5. pants Šo lēmumu piemēro no 1997. gada 1. aprīļa. 6. pants Šis lēmums ir adresēts dalībvalstīm. Briselē, 1997. gada 25. martā Komisijas vārdā — Komisijas loceklis Franz Fischler [1] OV L 62, 15.3.1993., 49. lpp. [2] OV L 13, 16.1.1997., 24. lpp. [3] OV L 363, 27.12.1990., 51. lpp. [4] OV L 120, 11.5.1994., 44. lpp. [5] OV L 133, 4.6.1996., 28. lpp. [6] OV L 137, 1.6.1994., 62. lpp. [7] OV L 24, 31.1.1996., 34. lpp. [8] OV L 184, 18.7.1996., 43. lpp. [9] OV L 359, 9.12.1992., 23. lpp. [10] OV L 363, 27.12.1990., 51. lpp. -------------------------------------------------- A PIELIKUMS Visas trešās valstis, kas noteiktas Komisijas Lēmuma 94/278/EK pielikuma X daļā. -------------------------------------------------- B PIELIKUMS +++++ TIFF +++++ +++++ TIFF +++++ +++++ TIFF +++++ --------------------------------------------------